b'\n_START_ARTICLE_\nWilhelm Busch\n_START_SECTION_\nLiv og virke\n_START_PARAGRAPH_\nWilhelm Busch var blant annet medarbeider i det ukentlige vittighetsbladet Fliegende Bl\xc3\xa4tter som ble utgitt i M\xc3\xbcnchen. Han er imidlertid mest kjent for flere humoristiske bildeb\xc3\xb8ker eller bildefortellinger skrevet p\xc3\xa5 vers, og f\xc3\xb8rst og fremst Max und Moritz - Eine Bubengeschichte in Sieben Streichen fra 1865, som fortsatt blir utgitt. Den utkom f\xc3\xb8rst i 2009 i norsk oversettelse under tittelen Max og Moritz. En historie om syv guttestreker. Fortellingene var gjendiktet av Gerda Moter Erichsen._NEWLINE_Max og Moritz beskriver sju ville rampestreker beg\xc3\xa5tt av guttene Max og Moritz, og den forferdelige straffen de f\xc3\xa5r etterp\xc3\xa5 \xe2\x80\x93 \xc3\xa5 bli malt opp til smuler av den lokale m\xc3\xb8ller og ende opp som andemat. Fortellingen har f\xc3\xa5tt stor betydning som inspirasjonskilde til den popul\xc3\xa6re tegneserien Knoll og Tott, en av de eldste moderne tegneserier._NEWLINE_Plisch und Plum er tittelen p\xc3\xa5 en billedfortelling fra 1882 om to uoppdragne hunder som egentlig skal druknes av den gamle Kaspar Schlich. De like uoppdragne og stridslystne guttene Paul og Peter redder hundene og tar dem med seg hjem. P\xc3\xa5 tross av sine ulike trekk (den ene undersetsig og den andre slank) gj\xc3\xb8r begge hundene i god samforstand en rekke djerve streker.\n_START_SECTION_\nAnnet\n_START_PARAGRAPH_\nPolitikerne Franz Josef Strauss (konservativ) og Karl Schiller (sosialdemokratisk) satt begge i Tysklands samlingsregjering fra 1966 til 1969. P\xc3\xa5 tross av sine ulike oppfatninger samarbeidet de sv\xc3\xa6rt godt og fikk blant annet av denne grunn tilnavnet Plisch og Plum.'